- ఆర్థిక మోసాలు జరిగే ప్రమాదమున్నది 
- ఖాతాదారుకు తెలియకుండానే లావాదేవీలు 
- బ్యాంకులు వీటిపై ఒక కన్నేసి ఉంచాలి
- 'పేమెంట్‌ లైసెన్స్‌'ల విషయం బాధాకరం 
కొత్త ఖాతాకు ఒకే రకమైన దరఖాస్తుతో మేలు : ఆర్‌బీఐ డిప్యూటీ గవర్నర్‌ ఎస్‌ఎస్‌ ముంద్రా
ముంబయి: ప్రధాన మంత్రి నరేంద్ర మోడీ పిలుపు మేరకు దేశంలో అత్యధికులు బ్యాంకుల్లో తెరిచిన 'జన్‌ధన్‌' ఖాతాల మూలంగా ఆర్థిక మోసాలు జరిగే ప్రమాదం పొంచి ఉన్నట్టుగా 'భారతీయ రిజర్వు బ్యాంకు' (ఆర్‌బీఐ) సోమవారం ఆందోళన వ్యక్తం చేసింది. ఖాతాదారు ప్రమేయం లేకుండానే కొందరు మోసగాళ్లు జన్‌ధన్‌ ఖాతాలను వినియోగించుకొని నగదు బదిలీలకు ఆర్థిక మోసాలకు దిగే ప్రమాదం ఉందని ఆర్‌బీఐ డిప్యూటీ గవర్నర్‌ ఎస్‌ఎస్‌ ముంద్రా తెలిపారు. బ్యాంకులు ఈ విషయంలో జాగురుకతతో వ్యవహరించాలని ఆయన సూచించారు. జన్‌ధన్‌ ఖాతాల్లో జరుగుతున్న ఆర్థిక లావాదేవీలను ఎప్పటికప్పుడు సమీక్షించేందుకు గాను బ్యాంకులు సొంత యంత్రాంగాన్ని ఏర్పాటు చేసుకోవాలని ఆయన సూచించారు. ఖాతాదారులకు తెలియకుండానే మూడో పార్టీవారు వారి ఖాతాల ద్వారా భారీ నగదు బదిలీలకు పాల్పడుతున్న సంఘటనలు వెలుగులోకి వస్తున్నట్టుగా తెలిపారు. ఇందుకు ఇటీవల పంజాబ్‌లో జరిగిన ఒక సంఘటనను ఉదహరించారు. పంజాబ్‌లో ఒక రోజువారీ కూలీ బ్యాంక్‌ ఖాతాలో గత కొన్ని రోజులుగా చాలా తక్కువ మొత్తంలో లావాదేవీలు నమోదవుతూ వచ్చాయని.. ఇటీవల ఒక్కసారిగా ఆయన ఖాతాలో రూ.కోటి లావాదేవీలు వెలుగు చూసిన విషయాన్ని వివరించారు. ఖాతాలల్లో జరిగే లావాదేవీల విషయంలో నిఘా లోపించినట్టుగా అభిప్రాయపడ్డారు. ఖాతాదారుల ప్రయోజనాలను కాపాడే విషయంలో బ్యాంకులు జాగ్రత్తగా వ్యవహరించాలని ఆయన సూచించారు. ఈ దిశగా చర్యలను చేపట్టడంలో బ్యాంకుల విఫలమైతే ఆర్‌బీఐ ఇతర ఎన్‌ఫోర్స్‌మెంట్‌ ఏజెన్సీల నుంచి విచారణను ఎదుర్కోవాల్సి ఉంటుందని హెచ్చరించారు.
పేమెంట్‌ బ్యాంకుల లైసెన్స్‌లు వెనక్కా...
పేమెంట్‌ బ్యాంకుల లైసెన్స్‌లు పొందిన సంస్థలు తాజాగా అనుమతులు వచ్చాక వెనక్కి తగ్గుతుండడం పట్ల ముంద్రా విస్మయం వ్యక్తం చేశారు. ఈ విషయాన్ని తాము తీవ్రంగా పరిగణిస్తున్నట్టుగా తెలిపారు. ఇలాంటి సంస్థల నుంచి అధిక మొత్తంలో అపరాధ రుసుములను వసూలు చేయాలని యోచిస్తున్నట్టుగా ఆయన సంకేతాలిచ్చారు. లైసెన్సులు లభించిన తరువాత కూడా బ్యాంకులను ఏర్పాటు చేసే విషయంలో చోళమండలం సంస్థ వెనక్కి తగ్గగా.. తాజాగా దిలీప్‌ సంఘ్వీకి చెందిన ఐడీఎఫ్‌సీ బ్యాంక్‌, టెలినార్‌ ఫైనాన్షియల్‌ సర్వీసెస్‌ కూడా ఎలాంటి కారణం చూపకుండానే బ్యాంకులు తెరిచేందుకు నిరాసక్తతను వ్యక్తం చేసిన సంగతి తెలిసిందే. ఆయా సంస్థలకు లైసెన్స్‌లను జారీ చేసేందుకు గాను ఆర్‌బీఐ ఎంతో శ్రమించాల్సి వచ్చిందని వివరించారు. తీరా అనుమతులు లభించాక అవి వెనక్కి మళ్లడం సబబు కాదన్నారు. ఇది పెద్ద నేరం కాదన్న ఆయన ప్రస్తుతమున్న నిబంధనల మేరకు వాటిపై జరిమానా విధించేందుకు అనుమతించేలా లేవని తెలిపారు. దేశంలో ఏ బ్యాంకులో ఖాతా తెరవాలన్నా ఒకే రకమైన దరఖాస్తు సమాచారం కోరేలా ఫారం ఉండాలని ముంద్రా అభిప్రాయపడ్డారు. ఈ దిశగా చర్యలు తీసుకొనే విషయమై యోచిస్తున్నట్టుగా తెలిపారు. దేశంలో అంతకంతకు పెరుగుతున్న బ్యాంకు మోసాలను వీలైనంత మేర తగ్గించాలని ఆర్‌బీఐ యోచిస్తోందన్నారు. ఇందులో భాగంగా వినియోగదారుల రుణ పరిధిని ఒకస్థాయి వరకు మాత్రమే పరిమితం చేయాలని భావిస్తోంది. ఆన్‌లైన్‌ లావాదేవీలు పెరగడం మూలంగా ఎలక్ట్రానిక్‌ బ్యాంకింగ్‌, అనధికారిక నిధుల మళ్లింపు వంటి వ్యవహారాలు వెలుగులోకి వస్తున్నట్టు తెలిపారు. నకిలీ కార్డుల ద్వారా ఏటీఎంల నుంచి నగదు విత్‌డ్రా చేయడం, ఫిషింగ్‌ ఈ-మెయిల్స్‌ లాంటి వల్ల జరుగుతున్న మోసాల నుంచి వినియోగదారు అధిక మొత్తంలో నగదు మోసపోకుండా ఉండేలా పరిమితి విధించాలని యోచిస్తున్నట్టు ఆయన తెలిపారు.
మీ స్నేహితులకు రికమెండ్ చెయ్యండి